ডেরা বদল হলে ঠিকানার কী হবে তা নিয়ে চিন্তায় থাকে আমজনতা। কিন্তু খোদ ডাকঘরের ডেরা বদল হলে ঠিকানার কী হবে, তা নিয়ে মহাফাঁপরে ৪২ নম্বর স্ট্র্যান্ড রোড পোস্ট 
অফিসের কর্মীরা। 
ব্রেবোর্ন রোডের তলা দিয়ে ইস্ট-ওয়েস্ট মেট্রোর সুড়ঙ্গ এগিয়ে নিয়ে যাওয়ার জন্য স্ট্র্যান্ড রোডের ভগ্নপ্রায় বাড়িগুলি থেকে বাসিন্দাদের অন্যত্র সরিয়ে নিয়ে যাওয়ার দাবি তুলেছেন মেট্রো কর্তৃপক্ষ। নির্মাণ সংস্থা অ্যাফকনসের পক্ষ থেকে ব্রেবোর্ন রোডের ২৫টি বাড়ির বাসিন্দাদের নোটিস দেওয়া হয়েছে। টানেল বোরিং মেশিন (টিবিএম) চলার সময় বাড়িগুলির ক্ষতির আশঙ্কা করছেন মেট্রো কর্তৃপক্ষ। এর মধ্যে ব্রেবোর্ন রোড এবং স্ট্র্যান্ড রোডের সংযোগস্থলে থাকা ৪২ নম্বর স্ট্র্যান্ড রোডের বাড়িটি নিয়ে সবচেয়ে বেশি সমস্যায় রয়েছেন সুড়ঙ্গ নির্মাণ সংস্থার কর্তারা। সুড়ঙ্গ খোঁড়া শুরু হলে বাড়িটি ভেঙে পড়তে পারে বলেও আশঙ্কা তাঁদের। 
প্রায় একশো বছরের পুরনো বাড়িটিতে ৭০-৭৫টি ছোট অফিস ও একটি হোটেলও রয়েছে। এ ছাড়াও ৩০-৩৫টি পরিবার বাস করে। এই বাড়িতেই রয়েছে বড়বাজার অঞ্চলের অন্যতম প্রাচীন ডাকঘরটি। প্রতিদিন কয়েক হাজার চিঠি আনা-নেওয়া হয় এখানে। বিভিন্ন সঞ্চয় প্রকল্পের কাজেও মানুষের যাতায়াত হয়।
সুড়ঙ্গ নির্মাণ পর্বে বাসিন্দাদের অন্যত্র সরানো ও ক্ষয়ক্ষতি সংক্রান্ত বিবাদের সমাধান সূত্র বের করতে গত শুক্রবার কলকাতা পুরসভায় মেয়রের উপস্থিতিতে একটি বৈঠক হয়। উচ্চ আদালতে মামলাও হয়েছে। আবাসিকদের অল্প কিছুদিনের জন্য সরিয়ে নিয়ে যাওয়া নিয়ে তেমন সমস্যা না থাকলেও কারবার লাটে ওঠার চিন্তায় রয়েছেন ব্যবসায়ীরা। তাঁদের মতোই ডাকঘরের ঠিকানা বদল নিয়ে চিন্তায় কর্মীরা। যদিও এ সংক্রান্ত কোনও নির্দেশ এখনও এসে পৌঁছয়নি। 
স্ট্র্যান্ড রোড ডাকঘর মূলত রিসিভিং অফিস। এখানে চিঠি জমা নেওয়া হয়। চিঠি বাড়ি বাড়ি পৌঁছে দেওয়ার কাজ করতে হয় না পোস্ট অফিস কর্তৃপক্ষকে। ওই কাজ  হয় বড়বাজার এবং জিপিও-র মাধ্যমে। তবে প্রতিদিন চিঠি ডাকে দেওয়ার জন্য এখানে আসেন বহু মানুষ। ডাকঘরের এক কর্মী বলেন, “এখনও কোনও নির্দেশ আসেনি। বহু পুরনো পোস্ট অফিস আমাদের। রাতারাতি সরতে হলে সবাই অসুবিধায় পড়বেন। ” স্ট্র্যান্ড রোড ট্রেডার্স অ্যান্ড টেন্যান্ট অ্যাসোসিয়েশনের সম্পাদক নীলকমল ঘোষ বলেন, “ওই ডাকঘরটি সরানো হলে আমাদের কাজে খুব অসুবিধে হবে।”